Diari Oficial de la Generalitat Valenciana


Sumari del DOGV 8789, del 15-04-2020 (2020/2904)

RESOLUCIÓ de 17 de març de 2020, del director territorial de València, per la qual es resol delegar en els agents mediambientals l'autorització d'accions o activitats de l'ús del foc a la província de València i deixar sense efecte la Resolució de 28 de gener de 2016, del director territorial de València, sobre delegació de competències per a l'autorització prèvia d'accions o activitats de l'ús del foc a la província de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8789

Data del DOGV
:   15-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2904


Data del document
:   17-03-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * lluita contra incendis

RESOLUCIÓ de 17 de març de 2020, del director territorial de València, per la qual es resol delegar en els agents mediambientals l'autorització d'accions o activitats de l'ús del foc a la província de València i deixar sense efecte la Resolució de 28 de gener de 2016, del director territorial de València, sobre delegació de competències per a l'autorització prèvia d'accions o activitats de l'ús del foc a la província de València. [2020/2904]  
  
  
Antecedents  
L'article 44 de la Llei 43/2003, de 21 de novembre, de forests, relatiu a la prevenció d'incendis forestals, indica que les comunitats autònomes regularan en forests i àrees confrontants l'exercici de totes aquelles activitats que puguen donar lloc a risc d'incendi.  
En l'article 146 del Decret 98/1995, de 16 de maig, del Govern Valencià, pel qual s'aprova el Reglament forestal de la Llei 3/1993, de 9 de desembre, forestal de la Comunitat Valenciana, s'estableix que en els terrenys forestals, en els confrontants o amb una proximitat menor de 500 metres d'aquells, fins i tot estant restringides dins de l'àmbit d'aplicació del present reglament, podran realitzar-se, amb autorització prèvia, les accions o activitats següents: la crema de marges de cultiu o de restes agrícoles o forestals fora del període comprés entre l'1 de juliol i el 30 de setembre, operacions de destil·lació de plantes aromàtiques, acumulació i emmagatzematge de fusta, llenya i qualsevol classe de residu agrícola o forestal, així com la utilització de grups electrògens, motors, equips electrònics o d'explosió, aparells de soldadura, etc.  
  
En el mateix reglament, de conformitat amb el seu article 147, s'estableix que les autoritzacions indicades en l'article 146 corresponen als directors dels serveis territorials de la Conselleria de Medi Ambient, els quals podran delegar aquesta competència, totalment o parcialment, en agents forestals, actualment denominats agents mediambientals.  
  
El Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, estableix que les competències en matèria de prevenció d'incendis forestals corresponen en l'actualitat a la Conselleria d'Agricultura, Desenvolupament Rural, Emergència Climàtica i Transició Ecològica, a través de la Direcció General de Prevenció d'Incendis Forestals.  
El Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, en els articles 24 i 25, estableix que, com a expressió del principi de desconcentració administrativa, en cadascuna de les capitals de les províncies d'Alacant, Castelló i València hi haurà una direcció territorial, al capdavant de la qual estarà el director territorial, sota la dependència orgànica de la Sotssecretaria i amb competència en el territori de la respectiva província, que exercirà, entre altres, les funcions que li atribueixen les disposicions vigents. Aquestes direccions territorials depenen funcionalment de les direccions generals en consideració a la matèria a què, en cada cas, es referisca la corresponent actuació administrativa.  
  
Amb vista a mantindre l'agilitat en la tramitació de les autoritzacions per a la realització d'alguna de les accions o activitats regulades en l'article 146 del Reglament de la Llei 3/1993, de 9 de desembre, forestal de la Comunitat Valenciana, es considera convenient delegar la signatura en els agents mediambientals.  
En conseqüència, de conformitat amb el que es disposa en l'article 147 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, del Govern Valencià, i en l'article 12 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar la signatura en els agents mediambientals dependents de la Direcció Territorial a València, de les resolucions per a autoritzar, en els terrenys forestals, en els confrontants o amb una proximitat menor de 500 metres d'aquells, les següents accions o activitats previstes en l'article 146.1, apartats b, c, d i e, del Reglament forestal, aprovat pel Decret 98/1995, de 16 de maig, del Govern Valencià:  
  
b) Operacions de destil·lació de plantes aromàtiques.  
c) Utilització de grups electrògens, motors, equips elèctrics o d'explosió, aparells de soldadura, etc., inclosos els que pertanyen a maquetes dirigides per ràdio control.  
d) Acumulació i emmagatzematge de fusta, llenya i qualsevol classe de residu agrícola o forestal.  
e) La crema de marges de cultiu o de restes agrícoles o forestals, en els períodes en els quals aquesta autorització és possible.  
  
Segon  
Aquestes delegacions de signatura no alteren la competència de l'òrgan delegant, i hauran de deixar constància en les resolucions i actes que se signen per delegació d'aquesta circumstància i l'autoritat de procedència.  
  
Tercer  
Les sol·licituds i resolucions administratives que s'adopten en virtut d'aquesta delegació hauran de realitzar-se d'acord amb les condicions de l'imprés de sol·licitud, que està actualitzat en la pàgina web del procediment telemàtic.  
  
Quart  
Deixar sense efecte la Resolució de 28 de gener de 2016, del director territorial de València, sobre delegació de competències per a l'autorització prèvia d'accions o activitats de l'ús del foc a la província de València.  
  
Cinqué  
La present resolució farà efecte a partir de l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, pot interposar-se, en el termini d'un mes comptat des de l'endemà de la publicació, un recurs d'alçada davant del titular de la Direcció General de Prevenció d'Incendis Forestals, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 17 de març de 2020.- El director territorial: Javier Civera Martínez.